**Kontrollspørsmål – Tvangsinnløsning uten foregående pliktig tilbud**

*Det følger av vphl. § 6-22 (3) at en tilbyder som etter å ha fremsatt frivillig tilbud har ervervet eierandel tilsvarende mer enn ni tideler av de stemmeberettigede aksjene i målselskapet, på visse vilkår kan gjennomføre tvungen overføring av gjenværende aksjer uten at det først er fremsatt pliktig tilbud. Løsningssummen må da minst tilsvare det laveste beløp tilbudsprisen ville ha vært ved pliktig tilbud. Det følger av vphl. § 6-10 at tilbudsprisen i et pliktig tilbud skal være minst like høy som det høyeste vederlag tilbyderen har betalt eller avtalt i perioden 6 måneder før tilbudsplikten inntrådte.*

*Tilbudsplikten inntrer når aksjonæren gjennom erverv blir eier av aksjer slik at terskelen for tilbudsplikt passeres. Dette vil i situasjoner som her er aktuelle normalt være på tidspunktet hvor tilbyder blir eier av aksjene ervervet gjennom det frivillige tilbudet.*

*Finanstilsynet vil, i egenskap av å være tilbudsmyndighet, kontrollere om vilkårene for tvangsinnløsning uten forutgående pliktig tilbud er oppfylt. Tilbyder må i den forbindelse besvare enkelte kontrollspørsmål knyttet til pris og transaksjoner.*

1. **Transaksjonsliste**

Det bes om at det oversendes en transaksjonsliste som viser alle transaksjoner tilbyder har avtalt eller betalt i den aktuelle aksjen i 6-månedersperioden frem til tilbudsplikten inntrådte. I listen må det fremgå hvilken pris den enkelte transaksjonen er gjort til. Det bes videre om en tilsvarende liste over alle transaksjoner som er gjort etter at tilbudsplikten inntrådte.

*Ved beregning av 6-månedersperioden benyttes prinsippet for fristberegning i domstolsloven § 148 (2).*

1. **Ytterligere rettigheter til selger**

Har tilbyder i forbindelse med ervervene gitt selger rettighet(er) som kan få betydning for prisen i det pliktige tilbudet; for eksempel betinget rettighet til ytterligere vederlag? Dersom dette er tilfelle, ber vi om en beskrivelse av den/de aktuelle rettighet(er).

1. **Tilbudspliktens inntreden**

Det bes om en angivelse av på hvilket tidspunkt tilbudsplikten inntrådte og informasjon om det relevante ervervet, og hva markedsprisen i målselskapet var på dette tidspunktet.

1. **Erverv gjennom opsjoner og lignende**

Har tilbyder ervervet aksjer i selskapet ved hjelp av opsjoner, terminer eller lignende? Dersom dette er tilfelle, ber vi om en beskrivelse av betingelsene for disse.

1. **Erverv som ikke er gjennomført**

Har tilbyder gjort avtale(r) om erverv av aksjer i selskapet som ikke er gjennomført ennå? Dersom dette er tilfellet, ber vi en om beskrivelse av den/de aktuelle avtale(r).

1. **Innehav av opsjoner og lignende**

Eier tilbyder, eller har tilbyder i 6-månedersperioden frem til tilbudsplikten inntrådte eid, opsjoner, terminer eller lignende i målselskapet som ikke er utøvet ennå? Dersom dette er tilfelle, ber vi om en beskrivelse av betingelsene for disse.

1. **Konvertible lån**

Finnes det konvertible obligasjoner/lån i målselskapet? Dersom dette er tilfellet ber vi om informasjon med hensyn til om tilbuder tenkter å erverve slike lån.

Eier tilbyder, eller har tilbyder i 6-månedersperioden frem til tilbudsplikten inntrådte eid, konvertible obligasjoner/lån i målselskapet? Dersom dette er tilfellet ber vi om en beskrivelse av betingelsene for de konvertible obligasjonene/lånet.

1. **Andre transaksjoner med selger**

Har tilbyder i forbindelse med erverv av den aktuelle aksjen i den relevante perioden betalt eller avtalt vederlag for andre eiendeler eller avtaler med selger(e) av aksjene? Dersom dette er tilfellet ber vi om en oversikt over hvilke eiendeler eller avtaler dette gjelder, prisen som er betalt eller avtalt, samt en begrunnet vurdering av hvorvidt denne prisen representerer markedspris.

1. **Nærstående**

Vi ber om en angivelse av tilbyders nærstående iht. vphl § 2-5 som eier, eller i 6-månedersperioden frem til tilbudsplikten inntrådte har eid, aksjer i målselskapet, samt en angivelse som nevnt i pkt 1-8 for disse.

1. **Andre forhold**

Tilbyder må vurdere om det er andre relevante forhold vedrørende de disposisjoner som er foretatt som er relevant å ta med i vurderingen av minimum tilbudspris.